KOMISJONI OTSUS,

5. aprill 2000,

millega muudetakse otsust 91/516/EMÜ, millega kehtestatakse loetelu koostisainetest, mille kasutamine segasöötades on keelatud

(teatavaks tehtud numbri K(2000) 930 all)

(EMPs kohaldatav tekst)

(2000/285/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse segasöötade turustamist käsitlevat nõukogu 2. aprilli 1979. a direktiivi 79/373/EMÜ,1 viimati muudetud direktiiviga 98/87/EÜ,2 eriti selle artikli 10 punkti e,

ning arvestades järgmist:

(1) Söödatoorainet võib ühenduses ringlusse lasta üksnes juhul, kui see on puhas, ehtne ja nõutava turustuskvaliteediga. Söödatooraine ei tohi ohustada loomade ega inimeste tervist.

(2) Komisjoni 9. septembri 1991. aasta otsusega 91/516/EMÜ (millega kehtestatakse loetelu koostisosadest, mille kasutamine segasöötades on keelatud,3 viimati muudetud komisjoni otsusega 1999/420/EÜ4) kehtestatakse loetelu söödatoorainest, mille kasutamine segasöötades on keelatud.

(3) Kogemused on näidanud, et inimeste ja loomade tervishoiuga seotud põhjustel on vaja tõsta loomasöödas kasutatava söödatooraine ohutust, eelkõige võttes arvesse viimaseid uuringuid selle kohta, et loomasöödas kasutatakse reoveepuhastusjaamadest pärit raskeid jääke.

(4) Loomasöötades ei tohi aktsepteerida mingeid reovee töötlemisprotsessi erinevate etappide ajal kogutud ja/või nende käigus tekkivate jäätmete kasutamist, sõltumata sellest, kas jääke on hiljem täiendavalt töödeldud, ning samuti reovee päritolust.

(5) Olgugi otsusega 91/516/EMÜ keelatakse reoveepuhastusjaamadest pärit raskete jääkide kasutamine söödatoorainena segasöödas, ei määratleta selles mõisteid "raske jääk" või "reovesi". Seetõttu on vaja teksti selgitada, määrates kindlaks, et nimetatud keeldu kohaldatakse lisaks bioloogilisest töötlusest tulenevale settele ka reovee eeltöötlemise ning füüsikalise ja keemilise töötlemise ajal kogutud jääkide suhtes. Lisaks sellele on vaja täpsustada, et sõna "reovesi" ei hõlma ainult olmeheitvett, vaid ka muud, näiteks loomsete saaduste töötlemisettevõte reoveepuhastitest pärit heitvett.

(6) Nõukogu 27. novembri 1990. aasta direktiiviga 90/667/EMÜ, millega kehtestatakse veterinaareeskirjad loomsete jäätmete kõrvaldamise, töötlemise ja turustamise kohta ning haigusetekitajate vältimise kohta loomset päritolu või kalast valmistatud söötades ning muudetakse direktiivi 90/425/EMÜ,5 sätestatakse loomsete jäätmete töötlemisettevõtete puhul kohaldatavad nõuded.

(7) Nõukogu 21. mai 1991. aasta direktiivis 91/271/EMÜ (linnareovee töötlemise kohta),6 määratletakse mõisted "linnareovesi", "majapidamisest pärit reovesi" ja "tööstusest pärit heitvesi".

(8) Nõukogu 3. novembri 1998. aasta direktiiviga 98/83/EÜ olmevee kvaliteedi kohta,7 sätestatakse vee "tervislikuks ja puhtaks" tunnistamise tingimused.

(9) Nõukogu 22. juuli 1991. aasta direktiiviga 91/493/EMÜ, milles sätestatakse kalatoodete tootmise ja turuleviimise tervishoiunõuded,8 täpsustatakse, et "puhtas merevees" ei tohi olla sellises koguses mikrobioloogilist saastumist, kahjulikke aineid ja/või toksilisi mereplanktonit, et see võiks mõjutada kalatoodete tervislikkust.

(10) Käesolevad sätted on ajutised ning need tuleks nõukogu 22. detsembri 1995. aasta direktiivi 95/69/EÜ (millega nähakse ette teatavate loomatoidusektoris tegutsevate ettevõtete ja vahendajate heakskiitmise ja registreerimise tingimused ja kord ning muudetakse direktiive 70/524/EMÜ, 74/63/EMÜ, 79/373/EMÜ ja 82/471/EMÜ9) tulevasi muudatusi silmas pidades uuesti läbi vaadata. Nimetatud muudatustega võib sätestada teatud söödatooraine valmistajate heakskiitmise tingimused.

(11) Käesolevas otsuses ettenähtud meetmed on kooskõlas alalise söödakomitee arvamusega,

ON VASTU VÕTNUD KÄESOLEVA OTSUSE:

Artikkel 1

Otsuse 91/516/EÜ lisa punkt 5 asendatakse järgmisega.

"5. Igasugused linnareovee, olmereovee ja tööstusreovee* töötlemise erinevate etappide käigus saadavad jäätmed, sõltumata sellest kas neid jäätmeid on täiendavalt töödeldud või milline on reovee päritolu.

Mõiste "reovesi" ei hõlma "protsessis kasutavat vett", st iseseisvatest, toidu- või söödatööstuses kasutatavatest veejuhtmetest pärit vett; läbi nende veejuhtmete juhitav vesi peab olema tervislik ja puhas.** Kalatööstuse puhul võib läbi nende veejuhtmete suunata ka merevett.*** Töötlemisprotsessis kasutatavas vees tohib olla ainult sööda ja toidu toormaterjali ning see peab olema ilma puhastusvahendite, desinfitseerimisvahendite või muude aineteta, mille kasutamine ei ole loomasööta käsitlevate õigusaktidega lubatud.

Puhastusprotsessis olevat loomset päritolu materjali käsitletakse kooskõlas nõukogu direktiiviga 90/667/EMÜ.

__________________________

* Nagu on määratletud nõukogu 21. mai 1991. aasta direktiivi 91/271/EMÜ (linnaheitvee töötlemise kohta) artiklis 2.

** Nagu on määratletud nõukogu 3. novembri 1998. aasta direktiivi 98/83/EÜ (olmevee kvaliteedi kohta) artiklis 4.

*** Nagu on määratletud nõukogu 22. juuli 1991. aasta direktiivi 91/493/EMÜ (milles sätestatakse kalatoodete tootmise ja turuleviimise tervishoiunõuded) artiklis 2."

Artikkel 2

Käesolevat otsust kohaldatakse alates 1. augustist 2000.

Artikkel 3

Käesolev otsus on adresseeritud liikmesriikidele.

Brüssel, 5. aprill 2000

Komisjoni nimel

komisjoni liige

David BYRNE

1 EÜT L 86, 6.4.1979, lk 30.

2 EÜT L 318, 27.11.1998, lk 43.

3 EÜT L 281, 9.10.1991, lk 23.

4 EÜT L 162, 18.6.1999, lk 69.

5 EÜT L 363, 27.12.1990, lk 51.

6 EÜT L 135, 30.5.1991, lk 40.

7 EÜT L 330, 5.12.1998, lk 32.

8 EÜT L 268, 24.9.1991, lk 15.

9 EÜT L 332, 30.12.1995, lk 15.